b"\n_START_ARTICLE_\nCan Tirai\n_START_SECTION_\nDescripci\xc3\xb3\n_START_PARAGRAPH_\nImmoble de tres plantes, entre mitgeres, cobert amb una teulada a dues aig\xc3\xbces de vessants a fa\xc3\xa7ana. Est\xc3\xa0 ubicat al costat dret del carrer Abat Vilafreser._NEWLINE_La fa\xc3\xa7ana principal, que d\xc3\xb3na al carrer Abat Vilafreser, est\xc3\xa0 estructurada internament en una sola crugia. La planta baixa consta d'un portal d'acc\xc3\xa9s rectangular equipat amb llinda monol\xc3\xadtica de grans dimensions i muntants de pedra ben treballats i escairats. El segon brancal del portal comen\xc3\xa7ant per dalt, est\xc3\xa0 molt rebaixat i erosionat i es deuria al fet que es va convertir en una pedra d'esmolar ganivets. El fet de desenvolupar aquesta tasca durant una periode de temps relativament llarg, va provocar que la morfologia f\xc3\xadsica de la pedra result\xc3\xa9s greument afectada i alterada._NEWLINE_En el primer pis trobem una obertura rectangular equipada amb llinda monol\xc3\xadtica, muntants de pedra i ampit treballat. Sota l'ampit trobem la soluci\xc3\xb3 arquet\xc3\xadpica que consisteix en disposar dues o tres pedres com a mesura de refor\xc3\xa7 en la sustentaci\xc3\xb3 de la pesant finestra._NEWLINE_En el segon pis tenim una obertura rectangular irrellevant, ja que no ha rebut cap tractament destacat._NEWLINE_Tanca l'edifici en la part superior un r\xc3\xa0fec format per quatre fileres: la primera de rajola plana, la segona de teula, la tercera de rajola plana i la quarta de teula._NEWLINE_Pel que fa al tema dels materials, prima per sobre de tot un, com \xc3\xa9s la pedra. Aquesta la trobem present f\xc3\xadsicament en dues modalitats: per una banda, les pedres fragmentades i els c\xc3\xb2dols de riu manipulats a cops de martell presents en tot l'espai f\xc3\xadsic de la fa\xc3\xa7ana. Mentre que per l'altra, la pedra sorrenca concentrada en les llindes, muntants i ampit del portal i de la finestra del primer pis.\n_START_SECTION_\nHist\xc3\xb2ria\n_START_PARAGRAPH_\nL'immoble que podem contemplar avui dia, \xc3\xa9s fruit d'una restauraci\xc3\xb3 integral que va tenir lloc a finals del segle passat aproximadament. Gr\xc3\xa0cies a la restauraci\xc3\xb3, l'edifici ofereix un magn\xc3\xadfic aspecte i ha patit canvis en la seva estructura._NEWLINE_La fa\xc3\xa7ana original, estava composta per pedres fragmentades i c\xc3\xb2dols de riu manipulats a cops de martell i lligades amb morter de cal\xc3\xa7. Actualment, la fa\xc3\xa7ana continua mostrant la pedra vista, per\xc3\xb2 aquesta ha estat restaurada._NEWLINE_La finestra del segon pis actual, \xc3\xa9s de factura moderna, ja que l'original va ser tapiada en favor de la nova obertura._NEWLINE_Antigament, els actuals immobles n\xc3\xbamero 8 i 10 del carrer Abat Vilafreser, constitu\xc3\xafen un sol immoble. En un moment hist\xc3\xb2ric determinat el solar es va partir donant com a resultat dos habitatges independents; Can Tirai i Can Junquera._NEWLINE_El carrer Abat Vilafreser, on trobem inscrit Can Tirai, pertany a un dels barris m\xc3\xa9s importants d'Amer com \xc3\xa9s El Pedreguet. Es tracta d'un barri emblem\xc3\xa0tic que t\xc3\xa9 en el carrer Girona un dels seus m\xc3\xa0xims exponents, com aix\xc3\xad ho acredita el fet de ser una de les principals art\xc3\xa8ries del nucli des de l'edat mitjana, com tamb\xc3\xa9 ser l'eix vertebrador del barri."